ขอความร่วมมือประชาชนปฏิบัติตามกฎจราจรอย่างเคร่งครัด แนะการใช้รถใช้ถนนบนทางม้าลาย ลดการบาดเจ็บและเสียชีวิต
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า การเสียชีวิตจากอุบัติเหตุทางถนนของประเทศไทย ตั้งแต่ปี 2554-2563 (ข้อมูลบูรณาการผู้เสียชีวิตจากอุบัติเหตุทางถนน 3 ฐาน) พบผู้เสียชีวิต จำนวน 105,244 ราย เป็นคนเดินเท้า 6,739 ราย คิดเป็นร้อยละ 6.40 และสถานการณ์การบาดเจ็บจากอุบัติเหตุทางถนนของประเทศไทย ตั้งแต่ปี 2554-2563 พบผู้บาดเจ็บที่เป็นคนเดินเท้า 224,068 ราย เฉลี่ย 41,000 รายต่อปี และรถคู่กรณีของคนเดินเท้าที่ทำให้บาดเจ็บคือ รถจักรยานยนต์ คิดเป็นร้อยละ 42.26 รถจักรยาน ร้อยละ 24.53 และรถยนต์ร้อยละ 21.84 อุบัติเหตุทางถนนเป็นเรื่องที่สามารถป้องกันได้ กรมควบคุมโรค ขอแนะนำการใช้รถใช้ถนนบนทางม้าลาย ผู้ขับขี่ต้องชะลอรถเมื่อเห็นทางม้าลายและต้องหยุดรถให้คนเดินข้ามไปก่อน ห้ามจอดรถทับทางม้าลาย โดยต้องจอดห่างในระยะ 3 เมตร เมื่อจะเดินข้ามถนนให้หยุดยืนรอ มองซ้าย-ขวาจนหมั่นใจ เดินด้านซ้ายของทางม้าลายและระวังรถที่อาจขับแซงขึ้นมา สำหรับทางม้าลายที่มีสัญญาณไฟห้ามข้ามถนน สัญลักษณ์จะเป็นรูปตัวคน “สีแดง” ส่วนสัญลักษณ์ที่ให้ข้ามถนนได้จะเป็นรูปตัวคน “สีเขียว” และบริเวณทางม้าลายข้ามถนนที่มีปุ่มกดสัญญาณไฟต้องรอให้สัญลักษณ์รูปตัวคนเป็นสีเขียว จึงสามารถเดินข้ามถนนได้ นอกจากนี้ ผู้ขับขี่ควรปฏิบัติตามกฎจราจรอย่างเคร่งครัด โดยไม่ขับรถเร็ว ดื่มไม่ขับ คาดเข็มขัดนิรภัยทุกครั้งและทุกที่นั่ง รถจักรยานยนต์ให้สวมหมวกนิรภัย ใส่สายรัดคางให้ถูกต้องและหากพบเห็นผู้บาดเจ็บจากอุบัติเหตุ ไม่ควรเคลื่อนย้ายผู้บาดเจ็บเอง เนื่องจากอาจก่อให้เกิดอันตรายแทรกซ้อนหรือเกิดความพิการได้ ขอให้โทรแจ้งขอความช่วยเหลือจากทีมแพทย์กู้ชีพ โทร 1669